Partye nié beïndruk met Ramaphosa se ekonomiese planPres. Cyril Ramaphosa Donderdag aan die woord. (Foto: GCIS) Pres. Cyril Ramaphosa se ekonomiese herstelplan maak nie sin nie, was vol jargon en bloot ’n herhaling van vorige beloftes. Só meen verskeie politieke partye in reaksie op die plan wat Donderdagmiddag in die parlement ter tafel gelê is. Volgens die DA het baie van Ramaphosa se planne boonop nie sin gemaak nie en is dit onduidelik hoe daar vir al die planne betaal gaan word. Maroela Media het vroeër berig Ramaphosa se plan het vier hoofdoelwitte waaronder werkskepping, industrialisering, strukturele ekonomiese hervorming om binnelandse en buitelandse beleggings te lok, die bekamping van misdaad en korrupsie, en die verbetering van die staat se regeringsvermoë in alle regeringsvlakke. Die DA meen nou die Suid-Afrikaanse regering hoef nie nóg planne te beraam om te verseker dat die land se ekonomie herstel nie, maar dat hervorming betyds toegepas moet word om verdere massawerkloosheid en armoede in die land te vermy. Geordin Hill-Lewis, die DA se skaduminister van finansies, sê Ramaphosa moet bloot ministers afdank wat in die pad ​​van hervorming staan. “Elke minister wat verantwoordelik is vir ŉ belangrike hervormingsgebied moet hom verbind tot ŉ tydlyn vir die inwerkingstelling van die hervorming. Indien daar nie aan die tydlyn voldoen word nie, moet hulle verantwoordelik gehou en afgedank word.” Volgens Hill-Lewis sal die ekonomie nie herstel nie indien daar nie vinnig vordering gemaak word wat hervorming betref nie. Die VF Plus sê op sy beurt Ramaphosa se ekonomiese herstelplan is bloot ŉ herhaling van vorige beloftes en gegewe die omvang van Suid-Afrika se ekonomiese en fiskale krisis, uiters teleurstellend. Pres. Cyril Ramaphosa Donderdag aan die woord. (Foto: GCIS) “Daar is al menige soortgelyke planne in die verlede aangekondig, maar die inwerkingstelling daarvan het nooit geskied nie,” wys dr. Pieter Groenewald, leier van die VF Plus, daarop. “Die president en die ANC gaan voort om die verkeerde dinge te doen soos om te volhard met beleid soos Swart Ekonomiese Bemagtiging (SEB), onteiening sonder vergoeding en striemende arbeidswetgewing wat beleggers eerder verdryf as wat dit ekonomiese groei sal bewerkstellig en werk sal skep. “Die VF Plus sou eerder wou hoor dat arbeidswetgewing verander om beleggers te lok, dat daar weggedoen word met mislukte SEB en dat daar spesiale ekonomiese sones of vryehandelsgebiede geskep word om die ekonomie te stimuleer en werk te skep.” Volgens Groenewald moet daar ook groter belastingverligting vir sakeondernemings en individue kom. “Die enigste manier om die ekonomie op lang termyn te red is om belasting en tariewe te verlaag, besteebare inkomste te bewerkstellig en Suid-Afrika aanloklik vir beleggers te maak.” Volgens Groenewald is die 800 000 nuwe werkgeleenthede wat volgens die plan teen 31 Maart aanstaande jaar geskep gaan word, niks anders nie as ŉ verlengstuk van die maatskaplike Covid-19-stimuluspakket aangesien die staat die poste kunsmatig skep en die salarisse betaal gaan word met belastinggeld wat ontbreek. “Nie een van die nuwe werkgeleenthede wat pres. Ramaphosa voorsien, gaan geskep word weens spontane ekonomiese groei nie. Dit is bloot ŉ verdere uitbreiding van die reeds bestaande en onvolhoubare welsynstaat.” Die EFF het blykbaar geen vertroue in Ramaphosa se plan vir die ekonomie nie. Die party sê Ramaphosa het daarin misluk om ŉ praktiese en geloofwaardige ekonomiese plan saam te stel. Lede glo die plan skort rigting, visie en politieke moed en is ver verwyder van die werklikheid. Volgens die EFF mislei Ramaphosa boonop die mense van Suid-Afrika met die R500 miljard-verligtingspakket wat “nooit bestaan het nie”. “Alles wat Ramaphosa as die prestasies van die ekonomiese en maatskaplike verligting voorgehou het, het geen wetenskaplike grondslag nie. Die feit is dat meer as twee miljoen mense hul werk verloor het en dat die ekonomie in die tweede kwartaal van 2020 met 16,4% ingekrimp het, wat die ekonomie in verdere depressie gedompel het.”